Komisijos direktyva
1988 m. birželio 21 d.
derinanti su technikos pažanga Tarybos direktyvą 74/151/EEB dėl valstybių narių įstatymų, susijusių su tam tikromis ratinių žemės ūkio ir miškų ūkio traktorių sudėtinėmis dalimis ar rodikliais, suderinimo
(88/410/EEB)
EUROPOS BENDRIJŲ KOMISIJA,
atsižvelgdama į Europos ekonominės bendrijos steigimo sutartį,
atsižvelgdama į 1974 m. kovo 4 Tarybos direktyvą 74/150/EEB dėl valstybių narių įstatymų, reglamentuojančių ratinių žemės ūkio ar miškų ūkio traktorių tipo patvirtinimą, suderinimo [1] su paskutiniais pakeitimais, padarytais Direktyva 88/279/EEB [2], ypač į jos 11 straipsnį,
kadangi atsižvelgiant į sukauptą patirtį, dabar yra įmanoma tam tikras Tarybos direktyvos 74/151/EEB [3] su paskutiniais pakeitimais, padarytais Direktyva 82/890/EEB [4], nuostatas patikslinti;
kadangi šioje direktyvoje numatytos priemonės atitinka Direktyvų dėl techninių kliūčių panaikinimo prekiaujant žemės ūkio ir miškų ūkio traktoriais derinimo su technikos pažanga komiteto nuomonę,
PRIĖMĖ ŠIĄ DIREKTYVĄ:
1 straipsnis
Direktyvos 74/151/EEB III, IV ir VI priedai iš dalies keičiami pagal šios direktyvos priedą.
2 straipsnis
1. Nuo 1988 m. spalio 1 d. nė viena valstybė narė negali:
- atsisakyti traktoriaus tipui suteikti EEB tipo patvirtinimą, išduoti Direktyvos 74/150/EEB 10 straipsnio 1 dalies paskutinėje įtraukoje nurodytą dokumentą arba suteikti nacionalinį tipo patvirtinimą, arba
- uždrausti pradėti naudoti traktorius,
jeigu šio tipo traktoriaus arba traktorių skystų degalų bakai, balastiniai svarmenys ir leidžiami triukšmo lygiai atitinka šios direktyvos nuostatas.
2. Nuo 1989 m. spalio 1 d. valstybės narės:
- nebegali išduoti Direktyvos 74/150/EEB 10 straipsnio 1 dalies paskutinėje įtraukoje nurodyto dokumento traktoriaus, kurio skystų degalų bakai, balastiniai svarmenys ir leidžiami triukšmo lygiai neatitinka šios direktyvos nuostatų, tipui,
- gali atsisakyti suteikti nacionalinį tipo patvirtinimą traktoriaus, kurio skystų degalų bakai, balastiniai svarmenys ir leidžiami triukšmo lygiai neatitinka šios direktyvos nuostatų, tipui.
3 straipsnis
Valstybės narės priima nuostatas, kurios, įsigaliojusios ne vėliau kaip 1988 m. rugsėjo 30 d., įgyvendina šią direktyvą. Apie tai jos nedelsdamos praneša Komisijai.
4 straipsnis
Ši direktyva skirta valstybėms narėms.
Priimta Briuselyje, 1988 m. birželio 21 d.